Recurs d'inconstitucionalitat (TC)
El Ple del Tribunal Constitucional, per providència de 9 de maig de 2018, ha acordat:
Admetre a tràmit el recurs d'inconstitucionalitat promogut pel president del Govern i, en la seva representació i defensa, per l'Advocat de l'Estat, contra els preceptes de la Llei 2/2018, del 8 de maig, de modificació de la Llei 13/2008, del 5 de novembre, de la presidència de la Generalitat i del Govern, que a continuació s'esmenten: l'article 1, que introdueix l'apartat 3 de l'article 4 de la Llei 13/2008; l'article 2, en la seva integritat, que agrega els apartats 3 a 6 de l'art. 35 de la Llei 13/2008, i la disposició addicional en la seva integritat.
Donar trasllat de la demanda i dels documents presentats, conforme estableix l'article 34 de la Llei orgànica del Tribunal Constitucional (LOTC), al Congrés dels Diputats i al Senat, per conducte dels seus presidents, així com a la Generalitat de Catalunya i al Parlament de Catalunya, per conducte dels seus presidents, amb l'objecte que, en el termini de quinze dies, es puguin personar en el procés i formular les al·legacions que considerin convenients.
A fi d'evitar un conflicte en la defensa dels interessos de l'Estat i de la Comunitat Autònoma de Catalunya, se suspèn el termini perquè el Govern de Catalunya es pugui personar i pugui formular al·legacions, mentre el Consell de Ministres, de conformitat amb l'art. 5 del Reial decret 944/2017, de 27 d'octubre, exerceixi les funcions i competències que corresponen al Consell de Govern de la Generalitat de Catalunya.
Tenir per invocat pel president de Govern l'article 161.2 de la Constitució, la qual cosa, segons això i de conformitat amb el que disposa l'article 30 LOTC, produeix la suspensió dels preceptes impugnats, des de la data d'interposició del Recurs 2533/2018 per a les parts del procés i des de la seva publicació al Boletín Oficial del Estado per a tercers.
De conformitat amb l'article 87.1 LOTC, sense perjudici de l'obligació que el precepte esmentat imposa a tots els poders públics de complir les resolucions d'aquest Tribunal, i d'acord amb el que ha demanat la part recurrent, notifiqueu personalment aquesta resolució al president del Parlament de Catalunya, senyor Roger Torrent i Ramió, i als membres de la Mesa: senyor Josep Costa i Rosselló, senyor José María Espejo-Saavedra Conesa, senyor Eusebi Campdepadrós i Pucurrull, senyor David Pérez Ibáñez, senyor Joan García González i senyora Alba Vergés i Bosch.
Notifiqueu-la, igualment i de manera personal al secretari general, senyor Xavier Muro i Bas, i al lletrat major, senyor Antoni Bayona i Rocamora.
Així mateix, se'ls adverteix del seu deure d'impedir o paralitzar qualsevol iniciativa que suposi ignorar o eludir la suspensió acordada.
En particular, que s'abstinguin d'iniciar, tramitar, informar o dictar, en l'àmbit de les seves respectives competències, cap acord o actuació de cara a l'execució de les previsions que contenen els preceptes impugnats, i se'ls adverteix de la nul·litat radical dels acords o actuacions que duguin a terme i de les eventuals responsabilitats, inclosa la penal, en les quals podrien incórrer en cas que no compleixin el requeriment esmentat.
En cas que, a la data en què s'efectuï la notificació corresponent, alguna de les persones anteriorment esmentades hagi cessat o hagi estat substituïda en el seu càrrec, practiqueu la notificació a la persona titular del càrrec que en aquell moment l'exerceixi.
De conformitat amb l'article 87.2 LOTC, demaneu l'auxili jurisdiccional del Tribunal Superior de Justícia de Catalunya per dur a terme les notificacions, els requeriments i les advertències acordats.
Publiqueu el contingut d'aquesta resolució al Boletín Oficial del Estado i al Diari Oficial de la Generalitat de Catalunya.
Secretària de Justícia del Ple del Tribunal Constitucional